KIRJALLINEN KYSYMYS E-0849/00 esittäjä(t): Antonio Tajani (PPE-DE), Pier Casini (PPE-DE), Giorgio Lisi (PPE-DE), Amalia Sartori (PPE-DE), Renato Brunetta (PPE-DE) ja Vittorio Sgarbi (PPE-DE) komissiolle. Etnisen vähemmistön suojelu Sloveniassa ja Kroatiassa.



Virallinen lehti nro 374 E , 28/12/2000 s. 0171 - 0172



KIRJALLINEN KYSYMYS E-0849/00 esittäjä(t): Antonio Tajani (PPE-DE), Pier Casini (PPE-DE), Giorgio Lisi (PPE-DE), Amalia Sartori (PPE-DE), Renato Brunetta (PPE-DE) ja Vittorio Sgarbi (PPE-DE) komissiolle (21. maaliskuuta 2000) Aihe: Etnisen vähemmistön suojelu Sloveniassa ja Kroatiassa Onko komissio tietoinen vakavista ja jatkuvista yksilön perusoikeuksien ja omaisuuden suojan loukkauksista, joiden kohteeksi Sloveniassa ja Kroatiassa asuvat, kansallisuudeltaan italialaiset ovat joutuneet ja edelleen joutuvat? Heille ei ole palautettu kommunistisen Jugoslavian takavarikoimaa omaisuutta, vaikka he ovat sen laillisia omistajia. Kuinka komissio aikoo taata, että kyseisten maiden viranomaiset toimivat siten, että suojellaan niiden 350 000 italialaisen maanpakolaisen etuja, joiden oikeusturvaa on loukattu ja jotka on itse asiassa tuomittu jatkuvaan maanpakoon kansallisuutensa ja etnisen syntyperänsä vuoksi? Mitä komissio aikoo tehdä, jotta sellaiset valtiot kuin Slovenia, joka pyrkii Euroopan unionin jäseneksi, ja Kroatia kunnioittaisivat kansalaisuuteen liittyviä perusperiaatteita ja torjuvat kaikentyyppisen kansallisuuteen perustuvan syrjinnän? Millä tavoin komissio aikoo edistää seuraavien asiakirjojen noudattamista? 1. Ihmisoikeuksien yleismaailmallinen julistus 2. Amsterdamin sopimus (6 artikla) 3. YK:n yleissopimus joukkotuhontana pidettävän rikoksen ehkäisemiseksi ja rankaisemiseksi 4. Ihmisten elinympäristöä koskenut YK:n konferenssi (HABITAT), Vancouver, 31. toukokuuta 1976. Christopher Pattenin komission puolesta antama vastaus (27. huhtikuuta 2000) Ihmisoikeuksien ja perusvapauksien, myös vähemmistöjen oikeuksien, täysimääräinen kunnioittaminen on aina ollut komission ulkosuhteissa etusijalla. Kroatian suhteen on syytä mainita, että komissio on aina ollut erittäin kriittinen maata koskevissa kertomuksissa, joita se laatii säännöllisesti, sekä kaikessa yhteydenpidossa Kroatian edelliseen johtoon; ihmisoikeuksien ja vähemmistöjen oikeuksien täysimääräinen kunnioittaminen on poliittinen ennakkoedellytys yhteisön ja Kroatian välisten suhteiden parantamiselle. Tämä viesti on toimitettu myös Kroatian uudelle hallitukselle. Erityisesti on korostettu sitä, miten tärkeää on panna tosiasiallisesti täytäntöön alan kansainvälinen lainsäädäntökehys. Ihmisoikeuksien kunnioittamisen ensisijaisuus erityisesti vähemmistöistä puhuttaessa on sekin vahvistettu EU:n ja Kroatian yhteisen neuvoa-antavan erityisryhmän ensimmäisissä suosituksissa, joissa kroaattihallitusta kehotetaan tekemään perustuslakiin tarvittavat muutokset sen takaamiseksi, että kaikkia vähemmistöjä kunnioitetaan täysimääräisesti. Lisäksi suosituksissa mainitaan hallituksen sitoumus aloittaa työt vähemmistökielillä tapahtuvaa opetusta ja kyseisten kielten käyttöä koskevan lain antamiseksi Euroopan neuvoston normeja noudattaen. Kroaattihallituksen sitoumukset ja sen ensimmäinen toimintasuunnitelma huomioon ottaen komissio odottaa ensimmäisiä tuloksia huhtikuussa. Slovenian osalta liittymisneuvottelut aloitettiin komission heinäkuussa 1997 antaman lausunnon perusteella, jonka mukaan Slovenia täyttää Kööpenhaminassa vahvistetut poliittiset arviointiperusteet. Sloveniassa on demokraattisen yhteiskunnan mukaiset vakaat instituutiot, jotka takaavat lain ensisijaisuuden sekä ihmisoikeuksien ja vähemmistöjen kunnioittamisen ja niiden suojelun. Erityisesti komissio on todennut, että Sloveniassa asuvien Italian kansalaisten vähemmistöasema tunnustetaan maassa ja että he nauttivat siihen kuuluvia perustuslaillisia oikeuksia. Komissio on tietoinen siitä, että omaisuuden palauttaminen etenee Sloveniassa erittäin hitaasti. Se seuraa tiiviisti prosessin etenemistä osana kahdenvälisiä suhteitaan ja tarkasteli sitä 23. maaliskuuta 2000 kokoontuneessa assosiaatiokomiteassa. Komissiolla ei kuitenkaan ole toimivaltuuksia puuttua asiaan suoraan. EY:n perustamissopimuksen 295 artiklan (entinen 222 artikla) mukaan sopimuksella ei puututa jäsenvaltioiden omistusoikeusjärjestelmiin.